จิม ทอมป์สัน ผ้าไหมไทย ทำไมใช้ชื่อต่างชาติ ?
หลายคนคงคุ้นกับชื่อ “Jim Thompson” หรือ จิม ทอมป์สัน แบรนด์ผ้าไหมไทย ที่มีที่ตั้งอยู่ในห้างดังๆ รวมถึงสถานที่ท่องเที่ยวต่างๆ  ผ้าไหมไทยแบรนด์นี้ ไม่เพียงแต่เป็นที่รู้จักในประเทศไทย  แต่ยังโด่งดังไปถึงต่างประเทศ
19 ก.พ. 2564

จิม ทอมป์สัน ผ้าไหมไทย ทำไมใช้ชื่อต่างชาติ ? /โดย ลงทุนแมน
หลายคนคงคุ้นกับชื่อ “Jim Thompson” หรือ จิม ทอมป์สัน
แบรนด์ผ้าไหมไทย ที่มีที่ตั้งอยู่ในห้างดังๆ รวมถึงสถานที่ท่องเที่ยวต่างๆ
ผ้าไหมไทยแบรนด์นี้ ไม่เพียงแต่เป็นที่รู้จักในประเทศไทย 
แต่ยังโด่งดังไปถึงต่างประเทศ
ผ้าไหมแบรนด์นี้ มีจุดเริ่มต้นมาจากอะไร
แล้วทำไม เป็นแบรนด์ผ้าไหมไทย แต่กลับใช้ชื่อต่างชาติ ?
ลงทุนแมนจะเล่าให้ฟัง
╔═══════════╗
Blockdit เป็นแพลตฟอร์ม สำหรับนักอ่าน และนักเขียน 
ที่มีผู้ใช้งาน 1 ล้านคน ลองใช้แพลตฟอร์มนี้เพื่อได้ไอเดียใหม่ๆ 
แล้วอาจพบว่าสังคมนี้เหมาะกับคนเช่นคุณ
Blockdit. Ideas Happen. 
╚═══════════╝
ผู้ที่ก่อตั้งแบรนด์นี้ คือ คุณจิม ทอมป์สัน นักธุรกิจชาวอเมริกัน ที่เกิดในปี 1906 
โดยครอบครัวของเขาทำธุรกิจสิ่งทออยู่ในสหรัฐอเมริกา
คุณจิมจบการศึกษาระดับปริญญาตรีจาก Princeton University 
ก่อนที่จะเข้าไปศึกษาในระดับปริญญาโทสาขาสถาปัตยกรรมที่ University of Pennsylvania
เขาทำงานด้านสถาปัตยกรรมในนิวยอร์กในช่วงปี 1931-1940
และในปี 1941 คุณจิมได้ลาออกจากงาน เพื่อสมัครเข้าเป็นทหารในกองทัพของสหรัฐอเมริกาในช่วงระหว่างสงครามโลกครั้งที่ 2
คุณจิม ถูกมอบหมายให้ทำหน้าที่ในสำนักข่าวกรองกลาง (CIA)
ซึ่งหน้าที่ดังกล่าวทำให้เขามีโอกาสเดินทางไปหลายประเทศทั่วโลก
ทั้งที่อยู่ในทวีปยุโรป และเอเชีย ซึ่งก็รวมถึง “ประเทศไทย”
คุณจิมเดินทางมากรุงเทพฯ เป็นครั้งแรก เมื่อเดือนกันยายนปี 1945 
ซึ่งเป็นช่วงปลายสงครามโลกครั้งที่ 2 
เพื่อมารับหน้าที่เป็น หัวหน้าสำนักบริการด้านยุทธศาสตร์ในกรุงเทพฯ
ด้วยความชื่นชอบประเทศไทยเป็นการส่วนตัว 
หลังปลดประจำการจากกองทัพ คุณจิมจึงตัดสินใจมาอาศัยที่ประเทศไทยอย่างเต็มตัว 
และไม่นานหลังจากนั้นก็ได้ร่วมหุ้นกับนักลงทุนกลุ่มหนึ่งเพื่อซื้อโรงแรมโอเรียนเต็ล ในกรุงเทพฯ
ซึ่งนับเป็นการทำธุรกิจครั้งแรกในประเทศไทยของเขา
อย่างไรก็ตาม ด้วยความแตกต่างทางความคิดในการบริหาร 
ทำให้สุดท้ายเขาตัดสินใจขายหุ้นในส่วนของเขาออกไป
ระหว่างนั้น เขามีโอกาสเดินทางไปยังภาคตะวันออกเฉียงเหนือของไทย และได้เห็นการทอผ้าไหม 
และรู้สึกประทับใจในคุณภาพของผ้าไหมไทยอย่างมาก
ซึ่งจุดนี้เอง ทำให้เขาหันมาสนใจธุรกิจผ้าไหมอย่างจริงจัง..
ในปี 1948 คุณจิมได้ร่วมหุ้นกับนักธุรกิจชาวอเมริกันอีกคน 
เพื่อตั้งบริษัทที่ทำธุรกิจทอผ้าไหมไทย 
โดยถือหุ้นคนละ 18% ส่วนหุ้นที่เหลือ ได้ขายให้กับนักลงทุนคนอื่นที่เป็นทั้งชาวไทย และชาวต่างชาติ
รูปแบบการทำธุรกิจของคุณจิม คือ ส่งเสริมให้ชาวบ้านทอผ้าไหม
จากนั้นเขาจะไปซื้อผ้าไหมไทยที่ชาวบ้านผลิตได้ มาขายในนามของแบรนด์ จิม ทอมป์สัน
โดยเฉพาะชุมชนบ้านครัว ที่เป็นพักอาศัยของชาวมุสลิมกลางกรุงเทพฯ ที่คุณจิมเดินทางไปเจอและพบว่า ที่นี่เป็นชุมชนที่ทอผ้าไหมเป็นงานอดิเรก
คุณจิมทำการตรวจสอบ ให้คำแนะนำ และซื้อผ้าไหมที่ทอเหล่านั้นจากชุมชนแห่งนี้ 
พร้อมทั้งหาตลาดให้ ซึ่งนอกจากจะส่งออกไปยังต่างประเทศบางส่วนแล้ว 
กลุ่มลูกค้าเป้าหมายสำหรับผ้าไหมไทยคือ ชาวต่างชาติที่เดินทางเข้ามาในประเทศไทย
คุณภาพผ้าไหมที่ดีของคุณจิม ทำให้คนที่ซื้อไปแล้วประทับใจ
จนเกิดการบอกกันปากต่อปาก และทำให้ความต้องการผ้าไหมนั้นเพิ่มมากขึ้น
รายได้จากการทอผ้าไหม ทำให้ครอบครัวของช่างทอผ้าหลายครอบครัวมีฐานะความเป็นอยู่ดีขึ้น จนบางคนถึงขั้นกลายมาเป็นเศรษฐี
และคุณจิม ก็ถูกยกย่องว่าเป็นคนสำคัญ ที่มีส่วนทำให้กิจการทอผ้าไหมของไทยฟื้นฟูกลับมาอีกครั้ง หลังจากซบเซาไปนานในช่วงสงครามโลก
จนทำให้ตัวเขาที่แม้จะเป็นชาวอเมริกัน 
แต่กลับได้รับการยกย่องเป็นถึง “King of Thai Silk” เลยทีเดียว..
อย่างไรก็ตาม ในปี 1967 คุณจิม ทอมป์สัน ได้เดินทางไปท่องเที่ยวพักผ่อนช่วงวันหยุดกับเพื่อน ในป่าทางตอนเหนือของประเทศมาเลเซีย คุณจิม ทอมป์สัน ได้บอกกับเพื่อนว่า เขาจะออกไปเดินเล่นคนเดียว 
และนั่นก็คือวันที่ คุณจิม หายตัวไปอย่างไร้ร่องรอย และยังคงเป็นปริศนา มาถึงวันนี้..
ถึงแม้คุณจิม ทอมป์สัน จะหายตัวไป แต่กิจการที่เขาสร้างขึ้นมายังอยู่จนถึงทุกวันนี้
ปัจจุบัน ธุรกิจของจิม ทอมป์สัน สามารถแบ่งออกเป็น 5 กลุ่มคือ
1. เสื้อผ้าแฟชั่นจากผ้าไหม ภายใต้แบรนด์จิม ทอมป์สัน
2. สินค้าตกแต่งบ้าน ที่ทำจากผ้าไหมภายใต้แบรนด์จิม ทอมป์สัน
3. ร้านอาหารและธุรกิจจัดเลี้ยง ภายใต้ชื่อร้าน จิม ทอมป์สัน เรสเตอรองส์แอนด์ไวน์บาร์
4. จิม ทอมป์สันฟาร์ม
5. พิพิธภัณฑ์ บ้านจิม ทอมป์สัน
แล้วรายได้ของ บริษัท อุตสาหกรรมไหมไทย จำกัด 
ซึ่งเป็นเจ้าของธุรกิจแบรนด์ต่างๆ ของจิม ทอมป์สัน ที่ผ่านมาเป็นอย่างไร ?
รายได้ กำไรของ บริษัท อุตสาหกรรมไหมไทย จำกัด
ปี 2017 รายได้ 2,328 ล้านบาท
ปี 2018 รายได้ 2,292 ล้านบาท
ปี 2019 รายได้ 2,232 ล้านบาท
อย่างไรก็ตาม การระบาดของโควิด 19 ทำให้นักท่องเที่ยวต่างชาติไม่สามารถเดินทางมาประเทศไทย ซึ่งลูกค้ากลุ่มนี้ก็ถือเป็นลูกค้ากลุ่มสำคัญของบริษัท
และการที่ร้านของจิม ทอมป์สัน ส่วนใหญ่กระจายอยู่ในห้างสรรพสินค้า สนามบิน และเมืองท่องเที่ยวต่างๆ ก็ต้องบอกว่า ปี 2020 ผ่านมาคงเป็นปีที่ยากลำบากไม่น้อย สำหรับแบรนด์ จิม ทอมป์สัน
อย่างไรก็ตาม เมื่อทุกอย่างกลับมาเหมือนเดิม ก็เชื่อว่า แบรนด์นี้จะยังเป็นชื่อที่ทุกคนนึกถึงแรกๆ เมื่อพูดถึงผ้าไหมไทย..
----------------------
Blockdit เป็นแพลตฟอร์ม สำหรับนักอ่าน และนักเขียน 
ที่มีผู้ใช้งาน 1 ล้านคน ลองใช้แพลตฟอร์มนี้เพื่อได้ไอเดียใหม่ๆ 
แล้วอาจพบว่าสังคมนี้เหมาะกับคนเช่นคุณ
Blockdit. Ideas Happen. 
----------------------
ติดตามลงทุนแมนได้ที่
Website - 
Blockdit - 
Facebook - 
Twitter - 
Instagram - 
Line - 
YouTube - 
Spotify - 
Apple Podcasts - 
Soundcloud - 
References
-
-
-
-
-